
מכרז פומבי מספר 1/2011 - מתן שירותי ייעוץ וליווי מקצועי בנושא ניהול סיכונים תפעוליים

בשם ועדת המכרזים של משרד האוצר (להלן: "המזמין") מוגשת בזאת פנייה פומבית לקבלת הצעות למתן שירותי ייעוץ וליווי מקצועי בנושא ניהול סיכונים תפעוליים עבור אגף החשב הכללי במשרד האוצר.

תנאים מוקדמים להשתתפות במכרז (תנאי סף)
1 המציע עומד בכל תנאי האישורים הנדרשים לפי חוק עסקאות גופים ציבוריים, התשל"ו-1976. האישורים יצורפו להצעה.
2 על המציע לקיים את כל חוקי העבודה, התקנות והצווים וכן ההסכמים הקיבוציים בענפים הנוגעים לתחום פעילותו. על המציע להמציא אישור רו"ח המעיד כי השכר המשולם לעובדיו אינו נמוך משכר מינימום וכי מופרשים עבורם כספים כמתחייב מהוראות הסכם קיבוצי או צו הרחבה שחל עליהם.
3 על המציע להציג קבלה מבנק הדואר המעידה על כך כי רכש את מסמכי המכרז.
4 ניסיון החברה המציעה - החברה המציעה נתנה ייעוץ בשלוש השנים האחרונות בנושא ניהול סיכונים תפעוליים, לפחות לחמישה ארגונים שכל אחד מהם עומד בשני התנאים הבאים במצטבר (יש לצרף רשימת גופים, דוחות כספיים של הגופים - במידה וניתן, שמות אנשי קשר וטלפונים):
4.1 בעל מחזור כספי העולה על 100 מיליוני ₪.
4.2 עוסק בשני תחומי פעילות לפחות, המוצגים בביאור על מגזרי פעילות בדוחות הכספיים השנתיים.
5 ניסיון היועצים המוצעים - היועץ המוצע נתן ייעוץ בנושא ניהול סיכונים תפעוליים לפחות לשלושה ארגונים בחמש השנים האחרונות, מתוכם לפחות אחד הינו ארגון העומד בתנאי סעיף 4 לעיל (יש לצרף רשימת גופים, שמות אנשי קשר וטלפונים).
6 מציע אשר בפעילותו או במבנה אחזקותיו או מבנה האחזקות של מי שמחזיק בו יש משום חשש לניגוד עניינים עם השירותים נשוא המכרז או ניגוד עניינים לכאורה, יציג בהצעתו את ניגוד העניינים או ניגוד העניינים לכאורה וינמק מדוע אין מדובר בניגוד עניינים או מדוע מדובר בניגוד עניינים שולי אשר אין בו כדי להוות ניגוד עניינים מהותי. בסמכות ועדת המכרזים לאשר התמודדות מציע אשר הציג חשש לניגוד עניינים כאמור, אם שוכנעה כי אין בעובדות שהוצגו משום ניגוד עניינים או באם קיים ניגוד עניינים, מדובר בניגוד עניינים שולי אשר אין בו השפעה על השירותים נשוא המכרז. הכרעתה של ועדת המכרזים בנושא זה תהא סופית.

תקופת ההתקשרות
תקופת ההתקשרות הינה לשנתיים ממועד חתימת מורשי החתימה מטעם המשרד על הסכם ההתקשרות, כאשר למזמין תהיה נתונה זכות ברירה חד צדדית ולשיקול דעתו הבלעדי להאריך את ההתקשרות עם הזוכה בשלוש תקופות נוספות בנות שנה כל אחת. 

רכישת מסמכי המכרז
ניתן לעיין ולהוריד את מסמכי המכרז באתר האינטרנט של מנהל הרכש הממשלתי בכתובת  http://www.mr.gov.il/purchasing. תחת הכותרת מכרזים - מכרז פומבי מס' 1/2011.
על המציע לשלם אגרת מכרז, על סך 500 ₪, התשלום יבוצע בבנק הדואר, עבור משרד האוצר, שעליה יצוין מספר המכרז. התשלום יעשה במזומן בלבד - לזכות משרד האוצר לחשבון מס' 25636 על שם החשב הכללי בבנק הדואר 09 סניף 001 (ראשי), באמצעות טופס שניתן לקבלו בבנק הדואר.
הצעות יש להגיש ב- 2 עותקים (עותק מקורי אחד לפחות) עד ליום 23 לינואר 2012, בשעה 12:00 אך ורק בתיבת המכרזים אשר בכניסה למשרד האוצר - המשרד הראשי, רח' קפלן 1, ירושלים, בימים א' עד ה' (למעט ערבי חג, חגים וימי חול המועד). על גבי המעטפה יש לרשום: "מכרז פומבי מס' 1/2011- למתן שירותי ייעוץ וליווי מקצועי בנושא ניהול סיכונים תפעוליים" ללא שום סימני זיהוי של המשתתף. 

במקרה של סתירה בין תוכן מודעה זו לבין הוראות מסמכי המכרז יגברו האחרונות.

